Sakeliggaam wil hof nader oor verpligte inenting | Maroela Media
Sake-eenheid Suid-Afrika (Busa) wil die hooggeregshof nader vir 'n bevel wat sakeondernemings toelaat om inenting in die werkplek af te dwing.
Busa is van mening dat 'n hofuitspraak oor die grondwetlikheid en wettigheid van verpligte inenting teen Covid-19 in die werksplek nodig is om "sekerheid te skep".
Busa, wat ten gunste van verpligte inenting is, is besig om met regslui te konsulteer.
Solidariteit het intussen gesê die vakbond sal Busa se voorgenome aansoek teenstaan aangesien verpligte inenting "immoreel en onwettig" is.
Cas Coovadia, Busa se uitvoerende hoof, glo egter inenting is 'n belangrike uitweg uit die pandemie.
"Ons dink verpligte inenting is van kernbelang om te verseker dat soveel as moontlik van ons mense ingeënt word, sodat ons die virus kan oorkom en na 'n mate van 'n 'nuwe normaal' kan terugkeer," het Coovadia aan Maroela Media gesê.
Hy sê sommige maatskappye wat aan Busa-lede behoort het reeds verpligte inentingsvereistes ingestel, wat deur dié organisasie ondersteun word.
"Arbeidsgesondheid en -veiligheidsregulasies laat werkgewers reeds toe om verpligte inentingsvereistes toe te pas.
"Die verklarende bevel wat Busa nastreef, is om eindelik regsekerheid binne die raamwerk van die wet te skep. Sakeondernemings probeer nie die regte van ander skend nie. Hulle [werkgewers] het 'n verantwoordelikheid om 'n veilige, gesonde werksomgewing daar te stel en een manier om dit te bereik is om te verseker dat alle werknemers ingeënt is."
Coovadia sê voorts om soveel mense so vinnig as moontlik te laat inent is die enkele belangrikste manier om die koronavirus te oorkom. Hy benadruk wel dat die regte van alle werknemers te alle tye verseker moet word. "Al die wetenskaplike navorsing toon dat inenting die kernhulpmiddel is. Om die oorgrote meerderheid mense ingeënt te kry, verminder die moontlikheid dat die virus versprei. Dit beskerm ook bejaardes en diegene met onderliggende siektetoestande teen ernstige siektes en gee ons land die ruimte om ons ekonomie te begin herbou." Anton van der Bijl, hoof van regsake by Solidariteit, sê die vakbond is gekant teen die verpligting van inentings teen Covid-19 en dat elke persoon die grondwetlike reg het om sélf oor die entstof te besluit.
"Die Grondwet maak vir elke persoon voorsiening dat hy of sy self kan besluit oor liggaamlike integriteit en mediese intervensies. Elke persoon het ook die reg op vryheid tot assosiasie en vryheid van spraak.
"Wanneer jy na dié regte in die konteks van die Grondwet kyk, is dit waarskynliker dat die individu 'n reg het om die besluit oor inentings te neem, as wat 'n werkgewer die reg het om namens 'n werknemer te besluit."
Van der Bijl sê voorts die direktief wat vroeër die jaar deur die departement van arbeid en indiensneming uitgereik is, word dikwels verkeerd geïnterpreteer.
"Daardie direktief sê nie jy kan 'n oorkoepelende benadering volg nie. Die direktief sê elke werkgewer moet kritieke werknemers identifiseer wat ingeënt moet word en dié mense kan dan sê hoekom hy of sy nie ingeënt wil word nie."
Boonop, sê Van der Bijl, sal verpligting bloot tot meer weerstand teen die entstof lei.
"Daar is wetenskaplik bewys dat indien jy iemand verplig om iets te doen, die weerstand soveel groter is.
"Dus kan dit uit 'n morele oogpunt ook nie plaasvind nie."
DA bekommerd oor gure weer op stemdag
Jy moet ingeteken wees om te stem23-4Jy moet ingeteken wees om te stem
'n Mens sou dink dat BUSA ,van alle organisasies, sou kennis neem van die verreikende gevolge van sulke wetgewing, gemeet aan die hordes internasionale protesoptogte daarteen, asook die verval van die Amerikaanse ekonomie wat direk toegeskryf word aan sulke mandate.
Ek verneem werkgewers wat werkers dwing om ingeënt te word gedagvaar kan word as die werknemer enige neweeffekte ervaar na die inenting. Ek sien nog hofsake kom.
Ek stem saam met Solidariteit. Niemand kan gedwing word om ingeënt te word nie. Menslike lewens kan nie getipeer word soos in bv klere 'One size fits all' deur inenting kry. Ek wou ook my siening van moet inent op ñ nabye familielid afdwing, maar toe die persoon sy spesialis sien, het die spesialis gesê dit is nie nou die regte tyd en is gevaarlik onder die huidige toestand om ingeënt te word. Ek sou my self nooit vergewe het as daardie familielid onder my dwang gaan inent het nie. So gee mense die spasie, asseblief!!! Die wat hul wil… Lees meer »